text: Landsby ikke egnet til bøsser
  18 september 2013 kl. 14.16
  Landsbyen Sig ved Varde er ikke moden til bøsser. Det fik et bøssepar at vide, da de ville forpagte byens hotel.
  Keld Christensen og hans kæreste Dinghao Wang er bøsser. Derfor fik de afslag på at forpagte byens hotel.
  Hotellet er ejet af Karl Kristian Nielsen.
  - Vi var inviteret hjem for at tale med hans kone, fordi han ikke selv havde tid den dag. På vej ind i indkørslen møder vi ham og præsenterer os for ham. Kort tid efter ringer han hjem til sin kone og siger, at hun skal afvise os, fordi Sig by ikke er voksen nok til et bøssepar, fortæller Keld Christensen til bt.dk.
  Til Varde Ugeavis siger godsejeren om afslaget:
  - Du må gerne skrive, at jeg ikke tror, Sig er moden til at have et bøssepar, som forpagter af hotellet. Den ene - en ranglet kineser - talte dårligt dansk, og ingen af dem havde en kokkeuddannelse.
  